Αριθ. μελέτης:



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΙΩΑΝΝΙΝΩΝ**

**ΔΗΜΟΣ ΖΙΤΣΑΣ**

**ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ, ΠΟΛΕΟΔΟΜΙΑΣ ΚΑΙ ΠΕΡΙΒΑΛΛΟΝΤΟΣ**

**ΜΕΛΕΤΗ**

**ΈΡΓΟ:** «Αποκατάσταση Καθολικού Ιεράς Μονής Κοιμήσεως Θεοτόκου Παναγίας Ραιδιώτισσας Βροσύνας»

**ΔΗΜΟΣ** ΖΙΤΣΑΣ

**ΠΡΟΥΠΟΛΟΓΙΣΜΟΣ 40.000,00**

Για εργασίες : 32.520,33 ΕΥΡΩ

Για Φ.Π.Α. : 7.479367 ΕΥΡΩ

ΣΥΝΟΛΟ : 40.000,00 ΕΥΡΩ



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΙΩΑΝΝΙΝΩΝ**

**ΔΗΜΟΣ ΖΙΤΣΑΣ**

**ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ, ΠΟΛΕΟΔΟΜΙΑΣ ΚΑΙ ΠΕΡΙΒΑΛΛΟΝΤΟΣ**

**Έργο:** «Αποκατάσταση Καθολικού Ιεράς Μονής Κοιμήσεως Θεοτόκου Παναγίας Ραιδιώτισσας Βροσύνας»

**Προϋπολογισμός 40.000,00**

**ΤΕΧΝΙΚΗ ΠΕΡΙΓΡΑΦΗ**

Η τεχνική περιγραφή που ακολουθεί είναι σύμφωνα με την τεχνική περιγραφή που εκπονήθηκε από την υπηρεσία και εγκρίθηκε με το αριθμ. πρωτ. 1439/12-01-2015 έγγραφό της Εφορείας Αρχαιοτήτων Ιωαννίνων λαμβάνοντας υπόψη όλους τους όρους, όπου η αρμόδια εφορεία έχει θέσει.

**Α. ΙΣΤΟΡΙΚΑ ΣΤΟΙΧΕΙΑ**

**ΓΕΝΙΚΑ**

Η Ιερά Μονή Ραϊδιώτισσας, είναι αφιερωμένη στην Κοίμηση της Θεοτόκου. Έχει χαρακτηρισθεί ιστορικό διατηρητέο μνημείο (ΦΕΚ 473/12-12-62 ΤΒ).

Ονομάστηκε έτσι καθώς είναι χτισμένη πάνω σε «Ραϊδιά» σε απότομα βράχια δηλαδή στη δεξιά πλαγιά του Ζαλογγίτικου, που είναι παραπόταμος του Καλαμά .

Υπάρχουν πολλές εκδοχές που αφορούν το έτος κατασκευής της Μονής:

* Σύμφωνα με μια χρονολογία που είναι γραμμένη με κεραμίδια στη Νότια εξωτερική πλευρά του καθολικού της και πάνω από το παλιό παράθυρο του καθολικού χτίστηκε το 1628
* ενώ σύμφωνα με άλλη χρονολογία , γραμμένη σε πλάκα εντοιχισμένη στη Ν.Δ. γωνία του νάρθηκα ιδρύθηκε το 1631.

Πρόκειται για ένα μοναστηριακό συγκρότημα το οποίο αποτελείται από τον κυρίως Ναό, τον Πρόναο και συγκρότημα κελιών.

Το καθολικό είναι κτισμένο στο κοίλωμα ενός μεγάλου βράχου. Η αριστερή πλευρά του όπως εισερχόμαστε στο Ναό και η ανατολική όπου υπάρχει το Ιερό είναι λαξευμένες μέσα στο βράχο. Η Νότια πλευρά και μέρος της βορειοδυτικής στέγης είναι χτισμένη πάνω σε ένα τοίχο με πέτρα της περιοχής.

Ο Πρόναος που έχει χτιστεί στην Νότια πλευρά του Ναού και σε επαφή με αυτόν, αποτελεί αναπόσπαστο τμήμα του Ναού.

Τα κελιά είναι χτισμένα στο χείλος της δεξιάς πλαγιάς του Ζαλογγοπόταμου και επικοινωνούν με το Καθολικό μέσο μίας λίθινης σκάλας από 39 σκαλοπάτια.

Η προσπέλαση στο μοναστήρι γίνεται συνήθως, κατά τους χειμερινούς μήνες, από μονοπάτι, που ξεκινάει από το χωριό Βροσίνα και είναι χαραγμένο στη πλαγιά του βουνού. Κατά τους καλοκαιρινούς μήνες μπορεί να γίνει διασχίζοντας τον Ζαλογγίτικο ποταμό όταν η στάθμη του νερού έχει κατέβει αρκετά.

**Β. ΥΠΑΡΧΟΥΣΑ ΚΑΤΑΣΤΑΣΗ**

Η εικόνα του Ναού εξωτερικά μπορεί να χαρακτηριστεί καλή, χωρίς να έχουν διαπιστωθεί προβλήματα στη θεμελίωση του μνημείου.

Ναός – Πρόναος

Το καθολικό της μονής (1628) είναι μικρός, χαμηλός, μονόχωρος ναός, χτισμένος σε επαφή, προς τη βόρεια και την ανατολική πλευρά του, με μεγάλο βράχο. Δύο κίονες στο μέσον του, συνδέονται μεταξύ τους αλλά και με τις πλευρές του ναού, με μικρά τόξα, που ενδιάμεσα σχηματίζουν αβαθείς τρούλους (φουρνικά). Στις γενέσεις των τόξων και στο ίδιο ύψος στις πλάγιες πλευρές, διακρίνονται οπές ενώ σε κάποιες από αυτές υπάρχουν πριονισμένα ξύλινα καδρόνια, ενδείξεις, πιθανώς, ύπαρξης ξύλινων ελκυστήρων. Φαίνεται όμως, πως το πριόνισμα των ξύλων έγινε αμέσως μετά το χτίσιμο και πριν την αγιογράφηση του ναού. Σε αυτό συνηγορούν το γεγονός ότι :

* Το πριόνισμα έγινε σε επίπεδο βαθύτερο από αυτό των τοιχογραφιών
* Όπου διατηρούνται τα ξύλα, στο εσωτερικό της τοιχοποιίας, φέρουν στα σόκορα, ίχνη της προετοιμασίας των τοιχογραφιών.
* Σε κάποια από τα σημεία των θέσεων των ελκυστήρων διατηρείται εν μέρει ή εξ ολοκλήρου η ζωγραφική πάνω από τις τομές αυτών.
* Στην πρόθεση, στο σημείο που αντιστοιχεί στον ξύλινο ελκυστήρα, είναι ζωγραφισμένο το πρόσωπο του Αγίου Στεφάνου, κάτι το οποίο θα είχε προφανώς αποφευχθεί από τον ζωγράφο αν διατηρούνταν και τότε ο ξύλινος ελκυστήρας.
* Η πιθανή θέση του ελκυστήρα του βόρειου κίονα προς την πρόθεση διαπερνά την πόρτα του τέμπλου και μάλιστα σε πολύ χαμηλό ύψος της τάξης του 1.50 μ. από το επίπεδο του Ιερού.
* Η πιθανή θέση του ελκυστήρα του νότιου κίονα διέρχεται από το σημείο που βρίσκεται η εικόνα του Χριστού στο τέμπλο.

Συμπερασματικά, μπορούμε να υποθέσουμε πως κατά το χτίσιμο του ναού, προβλέφθηκαν ξύλινοι ελκυστήρες, κατά τη συνήθη πρακτική, όμως αυτοί δεν διατηρήθηκαν είτε με την ολοκλήρωση της κατασκευής και την τοποθέτηση του δαπέδου, λόγω του πολύ χαμηλού ύψους είτε το αργότερο κατά την αγιογράφηση του ναού, που έγινε λίγα χρόνια μετά την κατασκευή και οπωσδήποτε στο πρώτο μισό του 17ου αι., σύμφωνα και με τα τεχνοτροπικά χαρακτηριστικά της ζωγραφικής.

Στους τέσσερεις αιώνες ζωής του μνημείου, χωρίς τους ξύλινους ελκυστήρες, δεν δημιουργήθηκε κανενός είδους υποχώρηση ή απόκλιση από την κατακόρυφο, ενώ και σήμερα δεν παρατηρείται καμία ρωγμή ακόμα και στα ευαίσθητα σημεία της κατασκευής, όπως είναι οι κορυφές των τόξων, γεγονός εξαιρετικά σπάνιο.

Κατά συνέπεια, η ενδεχόμενη τοποθέτηση μεταλλικών ελκυστήρων σήμερα, σε απαγορευτικά χαμηλό ύψος για τη μετακίνηση των προσκυνητών μέσα στο ναό, σε συνδυασμό με την αποδιοργάνωση σημαντικών στοιχείων του τέμπλου (δεσποτική εικόνα του XC, είσοδος προς την προσκομιδή) και με δεδομένο ότι καμία ένδειξη αποδιοργάνωσης της κατασκευής εξ αιτίας της έλλειψης ελκυστήρων δεν έχει δημιουργηθεί ως τώρα, θεωρώ ότι θα μπορούσε να επανεξεταστεί, λαμβάνοντας υπόψη τα νέα αυτά στοιχεία.

Στα ανοίγματα υπάρχουν σιδερένια κουφώματα, που παρουσιάζουν εκτεταμένα προβλήματα διάβρωσης (σκουριά).

Η στέγη δεν παρουσιάζει εμφανή πρόβλημα στεγανότητας, η επικάλυψη της έχει γίνει με σχιστολιθικές πλάκες οι οποίες έχουν καλυφθεί με βλάστηση ενώ η απορροή των υδάτων προς τις υδρορροές δεν λειτουργεί επαρκώς.

Το δάπεδο είναι όλο διαστρωμένο με λίθινες πλάκες οι οποίες έχουν επικαλυφθεί με επάλληλες στρώσεις από ασβέστη.

Πρόβολος

Στην είσοδο του Ναό υπάρχει πρόβολος που στηρίζεται στην θολωτή οροφή του διαβατικού. Ο πρόβολος παρουσιάζει ρωγμή και τοπική αποδιοργάνωση των υλικών, η οποία οφείλεται σε δέντρο του οποίου το ριζικό σύστημα έχει εισχωρήσει στην κατασκευή.

Κλίμακα

Η κλίμακα που οδηγεί στο Ναό από τον περιβάλλοντα χώρο είναι λιθόκτιστη από ημιλαξευτούς λίθους. Έχει πλάτος που κυμαίνεται από 0,8μ. έως 1,20 και αποτελείται από τριάντα έξι (36) πατήματα.

Τα πατήματα παρουσιάζουν σε κάποια σημεία βλάστηση, ενώ σε κάποια από αυτά έχουν φύγει πέτρες και έχουν γίνει μεταγενέστερες επεμβάσεις από σκυρόδεμα. Οι τοιχοποιίες παράπλευρα της κλίμακας είναι λιθόκτιστες και εναλλάσσουν τη χρήση τους μεταξύ τοίχου αντιστήριξης και στηθαίου. Σε τμήματα του λιθόκτιστου στηθαίου η στέψη του τοίχου έχει καλυφθεί από σκυρόδεμα. Σε μερικά σημεία υπάρχουν μεταλλικά κιγκλιδώματα που παρουσιάζουν έντονα στοιχεία διάβρωσης.

Τμήμα του διαβατικού είναι στεγασμένο από θολωτή οροφή, η οποία λειτουργεί και ως δάπεδο του προβόλου της εισόδου του Ναού. Στο συγκεκριμένο τμήμα της κλίμακας ο τοίχος αντιστήριξης εμφανίζει τοπική αποδιοργάνωση, χωρίς να επηρεάζεται η στατικότητα του δομικού συνόλου. Αυτό οφείλεται αφενός σε καταστροφή, θραύση ορισμένων λιθοσωμάτων λόγου γήρανσης και προσβολής από τα φυσικά φαινόμενα και αφετέρου στην χαμηλή στάθμη ποιότητας υλικών της αρχικής εφαρμογής. Οπές στην τοιχοποιία υποδηλώνουν την ύπαρξη ελκυστήρων στην κατασκευή.

Κελιά

Το συγκρότημα των κελίων έχει κατάρρευση σε μεγάλο βαθμό ενώ τμήμα της παλιάς τοιχοποιίας παραμένει. Η στέγη και τα δάπεδα, έχουν καταρρεύσει ολοσχερώς. Η παρατήρηση των ερειπίων οδηγεί σε συμπέρασμα ότι το ανατολικό τμήμα των κελιών ήταν διώροφο, ενώ δυτικά όπου και το πρανές βυθίζεται, παρατηρείται η ύπαρξη και τρίτου ορόφου.

Σήμερα στα πλαίσια έργου που είναι σε εξέλιξη, πραγματοποιούνται εργασίες αποκατάστασης του ερειπωμένου συγκροτήματος.

Περιβάλλον χώρος

Η πρόσβαση στο Μοναστήρι γίνεται από μονοπάτι. Το μονοπάτι είναι κατασκευασμένο στο σύνολο του, από σκυρόδεμα εκτός από τα τελευταία 50μ. πριν από την είσοδο στον περιβάλλοντα χώρο όπου είναι πέτρινο με την μορφή κλίμακας με πλάτος πατήματος περίπου 1μ.

Ο περιβάλλον χώρος της Μονής εξαιτίας μεγάλης κλίσης του εδάφους αναπτύσσεται σε τρία επίπεδα.

Το πρώτο επίπεδο που είναι και το χαμηλότερο, είναι αυτό της εισόδου του περιβάλλοντα χώρου της Μονής από το μονοπάτι. Από το συγκεκριμένο επίπεδο γίνεται και η πρόσβαση στο συγκρότημα των κελίων. Σήμερα τμήμα του είναι πλακοστρωμένο.

Η επικοινωνία με το δεύτερο ψηλότερο επίπεδο γίνεται μέσο κλίμακας και ράμπας. Η κλίμακα είναι λιθόκτιστη με πλάτος περίπου 1μ., έχει δέκα (10) πατήματα και έχει μεταλλικά κιγκλιδώματα στην αριστερή πλευρά της γραμμής ανάβασης. Η ράμπα είναι επιστρωμένη με φυσικούς λίθους. Το δεύτερο επίπεδο είναι κατά το ήμισυ πλακοστρωμένο.

Το τρίτο επίπεδο επικοινωνεί με το προηγούμενο διάζωμα με κλίμακα πλάτους περίπου 1μ., η οποία αποτελείται από 4 πατήματα. Στο συγκεκριμένο επίπεδο είναι κατασκευασμένη μια πέτρινη βρύση. Ο χώρος παρουσιάζει έντονη βλάστηση και συγκέντρωση πολλών φερτών υλικών.

Σε όλα τα διαζώματα, οι τοιχοποιίες είναι λιθόκτιστες και παρουσιάζουν σε κάποια σημεία ρηγματώσεις και διογκώσεις. Επίσης οι ακανόνιστες πλάκες που αποτελούν την στέψη των τοίχων έχουν αποκολληθεί σε πολλά σημεία. Τα δάπεδα που είναι επιστρωμένα παρουσιάζουν σε αρκετά σημεία αποκόλληση των πλακών, βλάστηση και μεταγενέστερες επεμβάσεις από σκυρόδεμα. Τα μεταλλικά κιγκλιδώματα όπου υπάρχουν παρουσιάζουν προβλήματα σταθερότητας και διάβρωσης με αποτέλεσμα να ελλοχεύουν κινδύνους.

**Γ. ΠΡΟΤΑΣΗ ΑΝΑΔΕΙΞΗΣ ΚΑΙ ΑΠΟΚΑΤΑΣΤΑΣΗΣ**

Έχοντας υπόψη όλα τα παραπάνω *και με γνώμονα ότι οποιαδήποτε εργασία στόχο θα έχει την ανάδειξη και την αξιοποίηση του μνημείου χωρίς να αλλοιωθεί ο χαρακτήρας του*. Προτείνουμε τα παρακάτω:

**Ναός – Πρόναος**

Στέγη

Η πρόταση αντικατάστασης στην στέγη έχει ως γνώμονα η συγκεκριμένη επέμβαση να μην αλλάξει την μορφή, τον όγκο και το ύψος της στέγης και να μην αποτελέσει αποκλειστικά επέμβαση διατήρησης του μνημείου άλλα να διαφυλάξει την ιστορικότητα και την μορφολογία του.

Πριν την έναρξη των εργασιών αντικατάστασης της στέγης, θα πρέπει να εκτελεστούν μια σειρά εργασιών που σκοπό θα έχουν να προστατευθούν όλα τα ευαίσθητα, ευπαθή και σημαντικά από καλλιτεχνικής άποψης μέρη του Ναού, όπως είναι το σύνολο των τοιχογραφιών του.

Οι εργασίες για την επισκευή της στέγης θα πραγματοποιηθούν με την ακόλουθη σειρά:

* Ανάσυρση της σχιστόπλακας, σε όλη την έκταση της στέγης, διαλογή και αποθήκευση των τεμαχίων που είναι κατάλληλα προς επανατοποθέτηση.
* Καθαρισμός των εξωραχίων των θόλων και απομάκρυνση των μπαζών με χειρονακτικά μέσα και εφαρμογή αέρα χαμηλής πίεσης για την διερεύνηση πιθανών ρηγματώσεων, κυρίως στα κλειδιά των τόξων.
* Σφράγιση των ρωγμών των εξωραχίων με ένεμα και αρμολόγηση αυτών. Τα υλικά που θα χρησιμοποιηθούν θα πρέπει να έχουν συμβατή χημική σύσταση με τα υλικά των τοιχογραφημένων επιφανειών. Η σύσταση που προτείνεται είναι η εξής: 1 μέρος υδραυλικού ασβέστη , 2 μέρη ποταμίσιας άμμου ή θηραϊκή γη, ½ μέρος κεραμμάλευρο, Primal και γλυκονικό νάτριο. Λόγω της ύπαρξης τοιχογραφιών στο εσωτερικό του Ναού, οι εργασίες της επισκευής των ρωγμών θα επιβλέπονται από εξειδικευμένο προσωπικό των συντηρητών της 8ης Ε.Β.Α. για την πρόληψη και αποφυγή καταστροφών στις τοιχογραφίες.
* Στερέωση των περιμετρικών τοιχοποιιών και της γρηπίδας με κονίαμα και συμπλήρωση και αντικατάσταση των κατεστραμμένων τεμαχίων
* Τοποθέτηση των στηριγμάτων των υδρορροών
* Ανακατασκευή της στέγης του Ναού χωρίς να υπάρξει αλλαγή στην κατασκευαστική δομή και στην μορφή της νέας στέγης με την παλιά. Επειδή δεν έχει γίνει κάποια δοκιμαστική τομή η μελέτη προτείνει δυο λύσεις αντιμετώπισης της ανακατασκευής.
* Στην περίπτωση οπού κατά την ανάσυρση της επικάλυψης αποκαλυφθεί ξύλινος σκελετός, τότε αυτός θα διατηρηθεί κατά το δυνατόν και θα αντικατασταθούν μόνο τα φθαρμένα τμήματα του. Συγκεκριμένα θα αποξηλωθεί το υπάρχον σανίδωμα, θα τοποθετηθεί νέο διπλό σανίδωμα. Μεταξύ του διπλού πετσώματος θα τοποθετηθούν πρόσθετοι αμείβοντες στους οποίους θα τοποθετηθεί ελαστομερή στεγνωτική ασφαλτική μεμβράνη, η οποία θα έχει χαλαρή διάταξη κατά μήκος των αμειβόντων, πάνω στην οποία θα τοποθετηθεί σανίδα 2,5εκ. ώστε η μεμβράνη να διατρηθεί σε λιγότερα σημεία και στην συνέχεια να τοποθετηθεί το πέτσωμα. Τέλος η στέγη θα επικαλυφθεί με την υπάρχουσα από διαλογή σχιστόπλακα και με συμπλήρωση νέας, ίδιας ποιότητας και μορφής.
* Στην περίπτωση οπού κατά την ανάσυρση της επικάλυψης αποκαλυφθεί μπάζωμα, θα ξαναγίνει πλήρωση με αδρανή υλικά για την διαμόρφωση των κλίσεων, έπειτα θα γίνει διάστρωση με ισχνή τσιμεντοασβεστοκονία λευκού τσιμέντου, ενισχυμένη με ίνες πολυπροπυλενίου, η οποία θα επαλειφθεί με μονωτικό υλικό και τέλος θα τοποθετηθεί η επικάλυψη με την υπάρχουσα από διαλογή σχιστόπλακα και με συμπλήρωση νέας ίδιας ποιότητας και μορφής.
* Στις ενώσεις των στεγών με τις κάθετες τοιχοποιίες, για την αντιμετώπιση της εισροής υγρασίας, θα τοποθετηθεί φύλλο μολυβιού το οποίο θα σφραγιστεί με μαστίχη.
* Τοποθέτηση ημικυκλικών γαλβανιζέ υδρορροών.

Εξωτερικές τοιχοποιίες

Όσον αφορά στην πρόσοψη του Ναού θα πρέπει να πραγματοποιηθεί καθαίρεση του κονιάματος και της βλάστησης με εφαρμογή ήπιας υδροβολής. Να γίνει καθαρισμός των αρμών από τα σαθρά κονιάματα και την βλάστηση σε βάθος τουλάχιστον 3-4εκ. με μεταλλικά άγκιστρα, βελόνια και ελαφριά σφυριά. Η απομάκρυνση της σκόνης να γίνει με χρήση πεπιεσμένου αέρα, με διαβροχή, βρέξιμο των αρμών και των επιφανειών προς αρμολόγημα με νερό, ώστε να επιτευχθεί καλύτερη συνοχή και πρόσφυση του νέου κονιάματος. Η τοποθέτηση του κονιάματος θα γίνεται με μυστριά και λαβίδες και θα φτάνει 1εκ. περίπου κάτω από την επιφάνεια του λίθου. Σε περίπτωση όπου τοποθετηθεί περισσότερο κονίαμα πρέπει να ξύνεται και να απομακρύνετε όσο είναι ακόμη νωπό.

Το κονίαμα πρέπει να είναι αρκετά αραιό κατά την διάρκεια της εργασίας, ώστε να δύναται να εισχωρήσει και να γεμίσει τα κενά που υπάρχουν στην λιθοδομή χωρίς να διαταράξει τον ήδη, λόγω γήρανσης και προσβολής από τα φυσικά φαινόμενα, καταπονημένο οργανισμό. Η μηχανική αντοχή του πρέπει να είναι του ίδιου επιπέδου με αυτή του υπάρχοντος κονιάματος. Κατά τη διάρκεια της πήξης πρέπει να μειωθεί στο ελάχιστο η πιθανότητα σχηματισμού διαλυτών αλάτων. Επιπρόσθετα θα πρέπει να παρεμποδισθεί η απώλεια νερού με την προσθήκη ειδικού πρόσμικτου, ώστε να μην διαταραχθεί η σταθερότητα της σύνθεση του και να αποφευχθεί ο σχηματισμός επανθημάτων από άλατα στις εσωτερικές επιφάνειες του Ναού κυρίως στα σημεία όπου υπάρχουν τοιχογραφίες.

Σύμφωνα με τα παραπάνω επιλέγονται τα υλικά με την ακόλουθη αναλογία: 2 μέρη άμμου ποταμίσιας κοσκινισμένη, 1 μέρος υδράσβεστου , 1,5 μέρος θηραϊκή γη τριμμένη, πλαστικοποιητή κονιαμάτων και ελάχιστο νερό. Οι αναλογίες των υλικών μπορεί να καθοριστούν επί τόπου στο εργοτάξιο προκειμένου να ληφθούν υπόψη οι χρωματικές ιδιαιτερότητες της τοιχοποιίας των επιμέρους σημείων του μνημείου, η ποιότητα των υλικών και οι καιρικές συνθήκες.

Επισημαίνεται ότι λόγω του μεγάλου ύψους της τοιχοποιίας είναι υποχρεωτική η χρήση ικριωμάτων.

Κουφώματα

Καθαίρεση όλων των υφιστάμενων κουφωμάτων. Κατασκευή και τοποθέτηση νέων, ξύλινων κουφωμάτων, παραδοσιακού τύπου, από ξύλο καστανιάς, φουρνισμένο και προστατευμένο κατά της προσβολής από ξυλοφάγα έντομα, με τελική επάλειψη με διαφανές βερνίκι. Τα εξαρτήματα που θα φέρουν (μάνταλα, κλειδαριές, κρίκοι, μεντεσέδες) θα είναι μεταλλικά σφυρήλατα σε χρώμα μαύρο. Πιο αναλυτικά θα τοποθετηθούν:

* Μία (1) καρφωτή θύρα πάχους 2,5εκ. διαστάσεων 1,00 x 1,7 μ. με κάσα, στον πρόναο .
* Δύο (2) μικρών διαστάσεων μονόφυλλα ανοιγόμενα παράθυρα διαστάσεων 0,65x 0,65μ. στον κυρίως Ναό.

Εσωτερικές Τοιχοποιίες - Δάπεδο

Το ασβεστοκονίαμα και χρώμα των πλακών θα πρέπει να καθαιρεθούν από τις κολώνες του κυρίως Ναού, στις εσωτερικές τοιχοποιίες του πρόναου και στις πλάκες του δαπέδου. Η καθαίρεση θα γίνει με βούρτσες, μεταλλικά άγκιστρα, βελόνια και ελαφριά σφυριά προκειμένου να απομακρυνθεί από τους λίθους και τις πλάκες οποιοδήποτε πρόσθετο υλικό. Κατά την καθαίρεση του δαπέδου θα μπορούσαν να χρησιμοποιηθούν χημικά υλικά συμβατά με τους λίθους ώστε να επιτευχθεί το βέλτιστο αποτέλεσμα.

Στην εσωτερική τοιχοποιία του πρόναου θα γίνει στερέωση της λιθοδομής με συνδετικό υλικό (αρμολόγημα) όπως περιγράφεται και παραπάνω.

Πρόβολος - Κλίμακα

Στον πρόβολο θα κοπεί το δέντρο και θα απομακρυνθεί με επιμέλεια όλο το ριζικό του σύστημα. Θα γίνει επέμβαση με τσιμεντένεση προκειμένου να αντιμετωπιστεί η ρωγμή στον εξώστη. Επίσης στις τοιχοποιίες και στην θολωτή οροφή θα ακολουθηθεί η διαδικασία της υδροβολής και του αρμολογήματος όπως αυτή έχει περιγραφεί και παραπάνω.

Στην κλίμακα θα γίνει καθαίρεση της βλάστησης με ήπια υδροβολή. Στα πατήματα όπου έχουν γίνει επεμβάσεις με σκυρόδεμα και όπου υπάρχουν καταστραμμένοι λίθοι θα γίνει απομάκρυνση των άχρηστων υλικών και θα τοποθετηθούν νέα λιθοσωμάτα που θα συμβαδίζουν ως προς το σχήμα, την προέλευση και το χρώμα με αυτά του μνημείου. Στα σημεία όπου η στέψη του τοίχου έχει καλυφθεί από σκυρόδεμα θα καθαιρεθεί και θα τοποθετηθεί γρηπίδα. Τα μεταλλικά κιγκλιδώματα θα αντικατασταθούν με νέα ύψους 1μ. και απλού σχεδίου που θα υποδειχθεί από την υπηρεσία.

Περιβάλλον χώρος

Στο πέτρινο μονοπάτι στην είσοδο του περιβάλλοντα χώρου, σε όλες τις κλίμακες, στην ράμπα μεταξύ του πρώτου και του δεύτερου διαζώματος και γενικά σε όλες τις πλακοστρώσεις θα γίνει καθαίρεση της βλάστησης με ήπια υδροβολή και στα σημεία όπου υπάρχουν καταστραμμένοι λίθοι θα γίνει απομάκρυνση των άχρηστων υλικών και θα τοποθετηθούν νέα λιθοσωμάτα που θα συμβαδίζουν ως προς το σχήμα, την προέλευση και το χρώμα με αυτά της κατασκευής.

Στα τμήματα που δεν έχουν γίνει εργασίες επίστρωσης και παρουσιάζουν έντονη βλάστηση θα γίνουν εργασίες εκχέρσωσης, εκθάμνωσης, επιμελημένος καθαρισμός και απομάκρυνση όλων των προϊόντων καθαίρεσης.

Στις τοιχοποιίες των διαζωμάτων θα γίνουν εργασίες καθαρισμού στερέωσης και αρμολόγησης και στην στέψη των τοίχων θα τοποθετηθεί γρηπίδα.

Σε όλο το μήκος του μονοπατιού και σε όλες τις τοιχοποιίες μεταξύ των διαζωμάτων με υψομετρική διαφορά μεγαλύτερη 1μ. θα τοποθετηθούν μεταλλικά κιγκλιδώματα απλού σχεδίου, σύμφωνα με τις υποδείξεις της υπηρεσίας.

ΙΩΑΝΝΙΝΑ 04 / 08 /2015

Η ΣΥΝΤΑΞΑΣΑ

ΤΣΙΑΤΟΥΡΑ ΑΔΑΜΑΝΤΙΑ

ΠΟΛΙΤΙΚΟΣ ΜΗΧΑΝΙΚΟΣ